Neuvoston asetus (ETY) N:o 2299/89, annettu 24 päivänä heinäkuuta 1989, tietokonepohjaisten paikanvarausjärjestelmien käyttöä koskevista käyttäytymissäännöistä



Virallinen lehti nro L 220 , 29/07/1989 s. 0001 - 0007

Suomenk. erityispainos Alue 7 Nide 3 s. 0174

Ruotsink. erityispainos Alue 7 Nide 3 s. 0174



NEUVOSTON ASETUS (ETY) N:o 2299/89, annettu 24 päivänä heinäkuuta 1989, tietokonepohjaisten paikanvarausjärjestelmien käyttöä koskevista käyttäytymissäännöistä EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 84 artiklan 2 kohdan, ottaa huomioon komission ehdotuksen (), ottaa huomioon Euroopan parlamentin lausunnon (), ottaa huomioon talous- ja sosiaalikomitean lausunnon (), sekä katsoo, että valtaosa lentoliikenteen paikkavarauksista tehdään tietokonepohjaisten paikanvarausjärjestelmien avulla, tällaiset järjestelmät voivat oikein käytettyinä olla tärkeä ja hyödyllinen palvelu lentoliikenteen harjoittajille, matkatoimistoille ja matkustajille, koska niiden avulla voidaan vaivattomasti saada ajanmukaisia ja tarkkoja tietoja lennoista, hinnoista ja vapaista paikoista, tehdä paikkavarauksia sekä joissakin tapauksissa kirjoittaa lippuja ja tarkastuskortteja, väärinkäytökset, kuten järjestelmään pääsyn kieltäminen, syrjiminen tietojen antamisessa, lataamisessa tai esittelyssä taikka osallistujille tai tilaajille asetetut kohtuuttomat ehdot voivat vakavasti haitata lentoliikenteen harjoittajia, matkatoimistoja ja viime kädessä kuluttajia, tämä asetus ei rajoita perustamissopimuksen 85 ja 86 artiklan määräysten soveltamista, komission asetuksen (ETY) N:o 2672/88 () mukaan perustamissopimuksen 85 artiklan 1 kohta ei koske tietokonepohjaisten paikanvarausjärjestelmien yhteistä hankkimista, kehittämistä tai käyttämistä, velvoittavilla käyttäytymissäännöillä, joita sovellettaisiin kaikkiin yhteisön alueella käytettäväksi tarjottuihin tai käytettyihin tietokonepohjaisiin paikanvarausjärjestelmiin tai jakelutoimintoihin, voitaisiin varmistaa, että näitä järjestelmiä tietyin varmistuksin käytetään syrjimättä ja avoimesti ja että näin vältetään niiden väärinkäyttö ja vahvistetaan vääristymätöntä kilpailua lentoliikenteen harjoittajien välillä ja tietokonepohjaisten paikanvarausjärjestelmien välillä sekä suojellaan kuluttajien etuja, ei ole tarkoituksenmukaista asettaa tietokonepohjaisen paikanvarausjärjestelmän toimittajalle taikka assosioituneelle tai osallistuvalle liikenteenharjoittajalle velvollisuuksia suhteessa sellaiseen kolmannen maan lentoliikenteen harjoittajaan, joka yksin tai yhdessä muiden kanssa omistaa muun tietokonepohjaisen paikanvarausjärjestelmän taikka joka yksin tai yhdessä muiden kanssa käyttää määräysvaltaa tällaisessa muussa tietokonepohjaisessa paikanvarausjärjestelmässä, jos tämä järjestelmä ei ole käyttäytymissääntöjen mukainen tai ei takaa vastaavaa kohtelua, ja on suotavaa säätää valitus-, tutkimus- ja täytäntöönpanomenettelystä tapauksissa, joissa tällaisia käyttäytymissääntöjä ei ole noudatettu, ON ANTANUT TÄMÄN ASETUKSEN: 1 artikla Tätä asetusta sovelletaan tietokonepohjaisiin paikanvarausjärjestelmiin (TPJ), joita tarjotaan käytettäväksi tai käytetään yhteisön alueella lentoliikennetuotteiden jakelussa ja myynnissä, riippumatta: - järjestelmän toimittajan asemasta tai kansallisuudesta, - käytettävästä tietolähteestä tai asianomaisen tietokonekeskuksen sijainnista, - kyseessä olevan lentoliikennetuotteen maantieteellisestä sijainnista. 2 artikla Tässä asetuksessa tarkoitetaan: a) "lentoliikennetuotteella" säännöllistä matkustajalentoliikennettä mukaan lukien liitännäispalvelut ja lisäedut, joita tarjotaan myytäväksi ja tai myydään lentoliikenteen olennaisena osana; b) "tietokonepohjaisella paikanvarausjärjestelmällä" (TPJ) tietokonepohjaista järjestelmää, jossa on tietoja muun muassa lentoliikenteen harjoittajien - reiteistä ja aikatauluista, - vapaista paikoista, - kuljetusmaksuista ja - liitännäispalveluista, sellaisin toiminnoin tai ilman sellaisia toimintoja, joiden avulla - voidaan tehdä paikkavarauksia tai - kirjoittaa lippuja, sikäli kuin tilaajat voivat käyttää joitakin näistä palveluista tai kaikkia näitä palveluja; c) "jakelutoiminnoilla" järjestelmän toimittajan, tilaajan tai kuluttajan käyttöön antamia toimintoja, joiden avulla saadaan tietoja lentoliikenteen harjoittajien reiteistä ja aikatauluista, vapaista paikoista, kuljetusmaksuista ja niihin liittyvistä palveluista, tehdään paikkavarauksia tai kirjoitetaan lippuja sekä huolehditaan liitännäispalveluista; d) "järjestelmän toimittajalla" TPJ:n käyttämisestä ja markkinoille saattamisesta vastaavaa kokonaisuutta; e) "assosioituneella liikenteenharjoittajalla" lentoliikenteen harjoittajaa, joka on järjestelmän toimittaja taikka joka suoraan tai välillisesti joko yksin tai yhdessä muiden kanssa omistaa järjestelmän toimittajan tai käyttää siinä määräysvaltaa; f) "osallistuvalla liikenteenharjoittajalla" lentoliikenteen harjoittajaa, jolla on järjestelmän toimittajan kanssa sopimus lentoliikennetuotteidensa jakelusta TPJ:n paikanvarausjärjestelmän avulla. Assosioitunutta liikenteenharjoittajaa pidetään osallistuvana liikenteenharjoittajana silloin, kun assosioitunut liikenteenharjoittaja käyttää oman TPJ:nsä jakelutoimintoja; g) "tilaajalla" sellaista muuta henkilöä tai yritystä kuin osallistuvaa liikenteenharjoittajaa, joka järjestelmän toimittajan kanssa tekemänsä sopimuksen tai muun järjestelyn nojalla käyttää TPJ:tä lentoliikennetuotteiden myymiseen suoraan yleisölle; h) "kuluttajalla" jokaista henkilöä, joka haluaa tietoja lentoliikennetuotteesta tai aikoo ostaa tällaisen tuotteen; i) "pääesittelyllä" täydellistä ja puolueetonta kaupunkiparien välistä liikennettä tiettynä ajanjaksona koskevaa esittelyä, jossa on muun muassa tiedot kaikkien osallistuvien liikenteenharjoittajien suorista lennoista; j) "matkan kokonaiskestolla" lähtö- ja saapumisajan välistä aikaa; k) "palvelun parantamisella" järjestelmän toimittajan omaan lukuunsa tilaajille tai kuluttajille TPJ:n yhteydessä tarjoamia muita tuotteita tai palveluja kuin jakelutoimintoja; l) "säännöllisellä lentoliikenteellä" sarjaa lentoja, joista jokaisella on seuraavat ominaisuudet: - lento suoritetaan matkustajien taikka matkustajien ja rahdin ja/tai postin kuljettamiseen tarkoitetulla ilma-aluksella korvausta vastaan siten, että jokaisella lennolla on vapaita paikkoja, jotka ovat yleisön ostettavissa (joko suoraan lentoliikenteen harjoittajalta tai sen valtuutetuilta edustajilta); - lento palvelee liikennettä samojen kahden tai useamman pisteen välillä joko 1. julkaistun aikataulun mukaisesti taikka 2. niin säännöllisesti tai toistuvasti, että se on osa ilmeisen järjestelmällistä sarjaa. 3 artikla 1. Säännöllistä matkustajalentoliikennettä varten jakelutoimintoja tarjoavan järjestelmän toimittajan on sallittava kaikille lentoliikenteen harjoittajille tasapuolisesti ja ketään syrjimättä pääsy järjestelmään kyseisen järjestelmän käytössä olevan kapasiteetin rajoissa, jos järjestelmän toimittajasta riippumattomat tekniset rajoitukset eivät sitä estä. 2. a) Järjestelmän toimittaja ei saa - liittää osallistuvan liikenteenharjoittajan kanssa tekemäänsä sopimukseen kohtuuttomia ehtoja, - vaatia sellaisten lisäehtojen hyväksymistä, jotka luonteensa vuoksi tai kauppatavan mukaan eivät liity sen TPJ:hin osallistumiseen, ja sen on sovellettava samoja ehtoja samantasoisiin palveluihin. b) Järjestelmän toimittaja ei saa asettaa TPJ:hinsä osallistumisen ehdoksi, että osallistuva liikenteenharjoittaja ei samanaikaisesti osallistu toiseen järjestelmään. c) Osallistuvalla liikenteenharjoittajalla on oltava oikeus seuraamuksitta irtisanoa järjestelmän toimittajan kanssa tekemänsä sopimus päättyväksi aikaisintaan ensimmäisen sopimusvuoden lopussa enintään kuuden kuukauden irtisanomisaikaa noudattaen. 3. Järjestelmän toimittajan tarjoamia lataus- ja käyttölaitteita on tarjottava kaikille osallistuville liikenteenharjoittajille ketään syrjimättä. 4. Jos järjestelmän toimittaja lisää tarjoamiinsa jakelutoimintoihin tai toimintojen tarjoamiseen käytettyihin laitteisiin parannuksia, sen on tarjottava näitä parannuksia kaikille osallistuville liikenteenharjoittajille samoin ehdoin, jos olemassa olevat tekniset rajoitukset eivät sitä estä. 4 artikla 1. Osallistuvien liikenteenharjoittajien ja muiden TPJ:hin tietoja toimittavien on huolehdittava siitä, että toimitetut tiedot ovat täydellisiä, tarkkoja ja avoimia sekä että ne eivät ole harhaanjohtavia. 2. Järjestelmän toimittaja ei saa käsitellä 1 kohdassa tarkoitettuja tietoja tavalla, joka johtaisi siihen, että annetaan epätarkkoja, harhaanjohtavia tai syrjiviä tietoja. 3. Järjestelmän toimittajan on ladattava ja käsiteltävä yhtä huolellisesti ja nopeasti kaikkien osallistuvien liikenteenharjoittajien toimittamat tiedot, jollei yksittäisten osallistuvien liikenteenharjoittajien valitseman latausjärjestelmän rajoitteista tai järjestelmän toimittajan käyttämästä vakiomuodosta muuta johdu. 5 artikla 1. Järjestelmän toimittajan on huolehdittava pääesittelystä ja sisällytettävä siihen osallistuvien liikenteenharjoittajien toimittamat tiedot aikatauluista, kuljetusmaksuista ja ostettavana olevista, vapaista paikoista selkeästi ja täydellisinä sekä ketään syrjimättä ja tasapuolisesti, erityisesti sen järjestyksen osalta, jossa tiedot esitetään. 2. Järjestelmän toimittaja ei saa tahallaan eikä tuottamuksesta esitellä epätarkkoja tai harhaanjohtavia tietoja ja, ellei 9 artiklan 5 kohdasta muuta johdu, varsinkaan: - tietojen ryhmittelemisessä käytetyt perusteet eivät saa pohjautua tekijöihin, jotka suoraan tai välillisesti liittyvät tiettyyn lentoliikenteen harjoittajaan, ja näitä perusteita on sovellettava kaikkiin osallistuviin liikenteenharjoittajiin ketään syrjimättä; - kaupunkiparien muodostamisessa ja valinnassa ei saa harjoittaa syrjintää samaa kaupunkia palvelevien eri lentoasemien välillä. 3. Toivotun päivän tai toivottujen päivien lentovaihtoehdot on ryhmiteltävä pääesittelyssä liitteessä vahvistetulla tavalla, jollei kuluttaja yksittäistapauksessa muuta pyydä. 6 artikla Järjestelmän toimittaja ei saa antaa TPJ:nsä avulla tuotettuja tilastotietoja tai muita tietoja, joita ei tarjota jakelutoimintojen olennaisena osana, muuten kuin seuraavasti: a) yksittäisiä paikkavarauksia koskevia tietoja annetaan tasapuolisesti niille palveluun osallistuville liikenteenharjoittajille, joita varaukset koskevat; b) koottuja tai yksilöimättömiä tietoja, jotka pyynnöstä annetaan lentoliikenteen harjoittajalle, tarjotaan kaikille osallistuville liikenteenharjoittajille ketään syrjimättä; c) muita TPJ:n avulla tuotettuja tietoja annetaan sen lentoliikenteen harjoittajan suostumuksella, jota asia koskee, ja järjestelmän toimittajan ja osallistuvien liikenteenharjoittajien välisen sopimuksen mukaisesti; d) kuluttajaa koskevia henkilökohtaisia matkatoimiston tuottamia tietoja annetaan niille, joita liiketoimi ei koske, vain kuluttajan suostumuksella. 7 artikla 1. Edellä 3-6 artiklassa tarkoitetut järjestelmän toimittajan velvollisuudet eivät koske kolmannesta maasta olevaa assosioitunutta liikenteenharjoittajaa siltä osin kuin sen TPJ ei ole tämän asetuksen mukainen tai ei takaa yhteisön liikenteenharjoittajille kohtelua, joka vastaa tässä asetuksessa säädettyä kohtelua. 2. Jäljempänä 8 artiklassa tarkoitetut assosioituneiden tai osallistuvien liikenteenharjoittajien velvollisuudet eivät koske TPJ:tä, jossa kolmannen maan lentoliikenteen harjoittajilla on määräysvalta, siltä osin kuin assosioituneelle tai osallistuvalle liikenteenharjoittajalle ei kyseisessä maassa myönnetä kohtelua, joka vastaa tässä asetuksessa ja komission asetuksessa (ETY) N:o 2672/88 säädettyä kohtelua. 3. Järjestelmän toimittajan tai lentoliikenteen harjoittajan, joka aikoo vedota 1 tai 2 kohdan säännöksiin, on ilmoitettava komissiolle aikeestaan ja sen perusteista viimeistään 14 päivää ennen tätä tointa. Poikkeustapauksissa komissio voi kyseisen järjestelmän toimittajan tai lentoliikenteen harjoittajan pyynnöstä myöntää poikkeuksen 14 päivän säännöstä. 4. Otettuaan tällaisen ilmoituksen vastaan, komission on viipymättä arvioitava, liittyykö asiaan 1 tai 2 kohdassa tarkoitettua syrjintää. Jos todetaan, että syrjintää ilmenee, komission on ilmoitettava siitä kaikille asianomaisille järjestelmän toimittajille tai lentoliikenteen harjoittajille yhteisössä sekä jäsenvaltioille. Jos 1 tai 2 kohdassa tarkoitettua syrjintää ei ole, komission on ilmoitettava siitä asianomaiselle järjestelmän toimittajalle tai asianomaisille lentoliikenteen harjoittajille. 8 artikla 1. Assosioituneet tai osallistuvat liikenteenharjoittajat eivät saa kytkeä sitä, että tilaaja käyttää tiettyä TPJ:tä, palkkion tai muun edun saamiseen niiden lentoliikennetuotteiden myynnistä tai lippujen kirjoittamisesta. 2. Assosioituneet tai osallistuvat liikenteenharjoittajat eivät saa vaatia, että tilaaja käyttää jotakin tiettyä TPJ:tä niiden suoraan tai välillisesti tarjoamien lentoliikennetuotteiden myyntiin tai lippujen kirjoittamiseen. 3. Mitä 1 ja 2 kohdassa säädetään, ei vaikuta niihin ehtoihin, joita lentoliikenteen harjoittajat mahdollisesti asettavat matkatoimistoille valtuuttaessaan ne myymään tai kirjoittamaan lippuja lentoliikenteen harjoittajien lentoliikennetuotteista. 9 artikla 1. Järjestelmän toimittajan on annettava kaikki TPJ:n jakelutoiminnot tilaajien käytettäväksi ketään syrjimättä. 2. Järjestelmän toimittaja ei saa vaatia tilaajaa allekirjoittamaan yksinoikeussopimusta eikä suoraan tai välillisesti estää tilaajaa liittymästä muihin järjestelmiin tai käyttämästä muita järjestelmiä. 3. Järjestelmän toimittajan on tarjottava jollekin tilaajalle tarjoamansa palvelun parannus kaikille tilaajille ketään syrjimättä. 4. Järjestelmän toimittaja ei saa liittää tilaajan kanssa tekemäänsä sopimukseen kohtuuttomia ehtoja, ja tilaajalla on erityisesti oikeus seuraamuksitta irtisanoa järjestelmän toimittajan kanssa tekemänsä sopimus päättyväksi aikaisintaan ensimmäisen sopimusvuoden lopussa enintään kolmen kuukauden irtisanomisaikaa noudattaen. 5. Järjestelmän toimittajan on joko teknisin keinoin tai tilaajan kanssa tekeminsä sopimuksin varmistettava, että jokaisesta yksittäisestä liiketoimesta annetaan pääesittely ja että tilaaja ei käsittele TPJ:n tarjoamia tietoja tavalla, joka johtaisi epätarkkojen, harhaanjohtavien tai syrjivien tietojen esittämiseen kuluttajille. Tilaaja voi kuitenkin järjestellä liiketointa koskevat tiedot uudelleen tai käyttää vaihtoehtoisia esittelyjä kuluttajan toiveiden täyttämiseksi. 6. Järjestelmän toimittaja ei saa velvoittaa tilaajaa hyväksymään teknisestä laitteistosta tehtyä tarjousta, mutta se voi vaatia oman järjestelmänsä kanssa yhteensopivan laitteiston käyttämistä. 10 artikla 1. Järjestelmän toimittajan perimien maksujen on oltava tasapuolisia sekä kohtuullisia tarjotun ja käytetyn palvelun kustannuksiin nähden; niiden on erityisesti oltava samat samantasoisista palveluista. 2. Järjestelmän toimittajan on pyydettäessä annettava osapuolille, joita asia koskee, tietoja käytetyistä menetelmistä, maksuista, järjestelmän tarjoamista mahdollisuuksista sekä käytetyistä muokkaus- ja esittelyperusteista. Tämän säännöksen nojalla järjestelmän toimittaja ei kuitenkaan ole velvollinen paljastamaan liikesalaisuuksia kuten tietokoneohjelmia. 3. Kaikista maksuja, ehtoja ja tarjottuja palveluja koskevista muutoksista sekä niiden perusteista on ilmoitettava kaikille osallistuville liikenteenharjoittajille ja tilaajille ketään syrjimättä. 11 artikla 1. Komissio aloittaa valituksen saatuaan tai omasta aloitteestaan menettelyn tämän asetuksen säännösten rikkomisen lopettamiseksi. 2. Valituksen voi tehdä: a) jäsenvaltio; b) luonnollinen henkilö tai oikeushenkilö, joka osoittaa asian koskevan oikeuttaan. 3. Komission on viipymättä toimitettava jäsenvaltioille jäljennökset valituksista ja hakemuksista sekä kaikista asiaa koskevista asiakirjoista, jotka komissiolle on lähetetty tai jotka se lähettää menettelyn kuluessa. 12 artikla 1. Komissio voi tähän asetukseen perustuvien tehtäviensä suorittamiseksi hankkia kaikki tarvittavat tiedot jäsenvaltioilta, yrityksiltä ja yritysten yhteenliittymiltä. 2. Komissio voi asettaa pyydettyjen tietojen toimittamiselle määräajan, joka on vähintään yksi kuukausi. 3. Kun komissio lähettää yritykselle tai yritysten yhteenliittymälle tietojensaantipyynnön, sen on samanaikaisesti toimitettava jäljennös pyynnöstä sille jäsenvaltiolle, jonka alueella yrityksen tai yritysten yhteenliittymän kotipaikka on. 4. Komission on pyynnössään mainittava sen oikeudellinen peruste ja tarkoitus sekä 16 artiklan 1 kohdassa säädetyt seuraamukset virheellisten tietojen antamisesta. 5. Velvollisuus pyydettyjen tietojen antamiseen on yritysten omistajilla tai heidän edustajillaan sekä oikeushenkilöiden, yhtiöiden tai oikeuskelpoisuutta vailla olevien yhteenliittymien osalta henkilöillä, joilla lain tai sääntöjen mukaan on kelpoisuus edustaa niitä. 13 artikla 1. Komissio voi tähän asetukseen perustuvien tehtäviensä suorittamiseksi ryhtyä kaikkiin tarpeellisiin yrityksiä ja yritysten yhteenliittymiä koskeviin tutkimuksiin. Tätä tarkoitusta varten komission valtuuttamilla virkamiehillä on oikeus: a) tutkia kirjanpitoa ja muita liikeasiakirjoja; b) ottaa jäljennöksiä tai otteita kirjanpidosta ja muista liikeasiakirjoista; c) vaatia suullisia selvityksiä paikalla; d) päästä kaikkiin yritysten tai yritysten yhteenliittymien käyttämiin tiloihin, kaikille niiden käyttämille alueille ja kaikkiin niiden käyttämiin kulkuneuvoihin. 2. Komission valtuuttamat virkamiehet käyttävät toimivaltaansa esitettyään kirjallisen valtuutuksen, jossa mainitaan tutkimuksen kohde ja tarkoitus sekä 16 artiklan 1 kohdassa säädetyt seuraamukset sen varalta, että vaadittua kirjanpitoa tai muita liikeasiakirjoja ei esitetä täydellisinä. Hyvissä ajoin ennen tutkimusta komission on ilmoitettava tutkimuksesta ja sen suorittamiseen valtuutettujen virkamiesten henkilöllisyydestä sille jäsenvaltiolle, jonka alueella tutkimus on määrä suorittaa. 3. Yritysten ja yritysten yhteenliittymien on alistuttava komission päätöksellään määräämiin tutkimuksiin. Päätöksessä on mainittava tutkimuksen kohde ja tarkoitus, määrättävä päivä, jona tutkimus alkaa, sekä ilmoitettava 16 artiklan 1 kohdassa säädetyistä seuraamuksista ja oikeudesta hakea muutosta päätökseen yhteisön tuomioistuimelta. 4. Komissio tekee 3 kohdassa tarkoitetut päätökset kuultuaan sitä jäsenvaltiota, jonka alueella tutkimus on määrä suorittaa. 5. Sen jäsenvaltion virkamiehet, jonka alueella tutkimus on määrä suorittaa, voivat jäsenvaltion tai komission pyynnöstä avustaa komission virkamiehiä näiden tehtävien suorittamisessa. 6. Jos yritys vastustaa tämän artiklan nojalla määrättyä tutkimusta, asianomaisen jäsenvaltion on annettava komission valtuuttamille virkamiehille heidän tutkimuksen suorittamiseksi tarvitsemaansa apua. 14 artikla 1. Tietoja, jotka on saatu sovellettaessa 12 ja 13 artiklaa, saadaan käyttää vain asianomaisen pyynnön tai tutkimuksen tarkoituksiin. 2. Komissio ja jäsenvaltioiden toimivaltaiset viranomaiset sekä niiden virkamiehet ja muut niiden palveluksessa olevat eivät saa ilmaista salassapitovelvollisuuden piiriin kuuluvia tietoja, jotka on saatu tätä asetusta sovellettaessa, edellä sanotun kuitenkaan rajoittamatta 11 ja 20 artiklan soveltamista. 3. Mitä 1 ja 2 kohdassa säädetään, ei estä julkaisemasta yleiskatsauksia tai selvityksiä, jotka eivät sisällä yksittäisiä yrityksiä tai yritysten yhteenliittymiä koskevia tietoja. 15 artikla 1. Jos yritys tai yritysten yhteenliittymä ei anna pyydettyjä tietoja komission asettamassa määräajassa tai antaa puutteellisia tietoja, komission on päätöksellään vaadittava tietojen antamista. Päätöksessä on yksilöitävä vaaditut tiedot, asetettava aiheellinen määräaika tietojen antamista varten ja ilmoitettava 16 artiklan 1 kohdassa säädetyistä seuraamuksista sekä oikeudesta hakea muutosta päätökseen yhteisön tuomioistuimelta. 2. Komission on samanaikaisesti lähetettävä jäljennös päätöksestään sen jäsenvaltion toimivaltaiselle viranomaiselle, jonka alueella yrityksen tai yritysten yhteenliittymän kotipaikka on. 16 artikla 1. Komissio voi päätöksellään määrätä yrityksille tai yritysten yhteenliittymille 1 000-50 000 ecun sakon, jos ne tahallaan tai tuottamuksesta: a) antavat virheellisiä tietoja vastatessaan 12 artiklan nojalla tehtyyn tietojensaantipyyntöön taikka eivät anna tietoja asetetussa määräajassa; b) esittävät vaaditun kirjanpitonsa tai muut vaaditut liikeasiakirjat puutteellisina tutkimuksen yhteydessä taikka kieltäytyvät alistumasta 13 artiklan 1 kohdassa tarkoitettuun tutkimukseen. 2. Komissio voi päätöksellään määrätä tämän asetuksen säännösten rikkomisesta järjestelmän toimittajille, assosioituneille tai osallistuville liikenteenharjoittajille taikka tilaajille sakon, joka on enintään 10 prosenttia asianomaisen yrityksen kysymyksessä olevan toiminnan liikevaihdosta. Sakon suuruutta määrättäessä on otettava huomioon rikkomuksen vakavuus ja sen kesto. 3. Päätökset, jotka tehdään 1 ja 2 kohdan nojalla, eivät ole luonteeltaan rikosoikeudellisia. 17 artikla Yhteisön tuomioistuimella on perustamissopimuksen 172 artiklassa tarkoitettu täysi harkintavalta tutkiessaan valituksia päätöksistä, joilla komissio on määrännyt sakon; se voi poistaa sakon taikka alentaa tai korottaa sitä. 18 artikla Sovellettaessa 16 artiklaa eculla tarkoitetaan Euroopan yhteisöjen talousarvion laadinnassa perustamissopimuksen 207 ja 209 artiklan mukaan käytettävää laskentayksikköä. 19 artikla 1. Ennen 16 artiklassa tarkoitetun päätöksen tekemistä komission on varattava niille yrityksille tai yritysten yhteenliittymille, joita asia koskee, tilaisuus tulla kuulluksi seikoista, joita vastaan komissio esittää tai on esittänyt väitteitä. 2. Jos komissio tai jäsenvaltioiden toimivaltaiset viranomaiset pitävät sitä tarpeellisena, ne voivat kuulla myös muita luonnollisia henkilöitä tai oikeushenkilöitä. Hakemuksiin, joilla tällaiset henkilöt pyytävät tulla kuulluiksi, on suostuttava, jos he osoittavat, että heillä on asiassa riittävä etu. 20 artikla 1. Komissio julkistaa 16 artiklan nojalla tekemänsä päätökset. 2. Julkistettaessa on mainittava asianosaisten nimet ja päätöksen pääasiallinen sisältö; siinä on otettava huomioon yritysten oikeutetut edut sen suhteen, että niiden liikesalaisuuksia suojellaan. 21 artikla 1. Tätä asetusta sovelletaan 1 päivästä elokuuta 1989 alkaen jokaiseen säännöllisessä matkustajalentoliikenteessä käytettävään TPJ:hin. 2. Poiketen siitä, mitä 1 kohdassa säädetään, 5 artiklan 3 kohtaa ja 9 artiklan 5 kohtaa ei ennen 1 päivää tammikuuta 1990 sovelleta TPJ:hin, jonka hallinnollinen päätoimipaikka ja pääasiallinen toimipaikka on perustettu yhteisöön ennen 1 päivää elokuuta 1989. Komissio voi myöntää lisäksi 12 kuukauden poikkeuksen TPJ:lle, jossa näitä säännöksiä ei teknisistä syistä voida noudattaa ennen 1 päivää tammikuuta 1990. 22 artikla Tämä asetus ei rajoita turvallisuutta, yleistä järjestystä tai tietosuojaa koskevan kansallisen lainsäädännön soveltamista. 23 artikla Neuvosto päättää tämän asetuksen muuttamisesta viimeistään 31 päivänä joulukuuta 1992 komission ehdotuksesta, joka on tehtävä viimeistään 31 päivänä maaliskuuta 1992 ja johon on liitettävä kertomus tämän asetuksen soveltamisesta. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 24 päivänä heinäkuuta 1989. Neuvoston puolesta Puheenjohtaja H. NALLET () EYVL N:o C 294, 18.11.1988, s. 12 () EYVL N:o C 158, 26.6.1989 () EYVL N:o C 56, 6.3.1989, s. 32 () EYVL N:o L 239, 30.8.1988, s. 13 LIITE RYHMITTELYPERUSTEET Yleiset perusteet 1. Pääesittelyssä on mahdollisuuksien mukaan oltava tiedot liikenteenharjoittajien liityntälennoista siten, että käytetään ainakin yhdeksää vaihtopistettä. Osallistuva liikenteenharjoittaja voi pyytää muun kuin suoran lennon ottamista tietoihin, jos lennon pituus on enintään 130 prosenttia asianomaisten kahden lentoaseman välisestä isoympyrämatkasta. Vaihtopisteitä, joiden välinen matka on yli 130 prosenttia edellä tarkoitetusta matkasta, ei tarvitse käyttää. 2. Järjestelmän toimittaja ei saa käyttää pääesittelynsä näyttöä niin, että jokin matkavaihtoehto tulee liiallisesti esille tai että esitellään epätarkoituksenmukaisia matkavaihtoehtoja. 3. Jos järjestelmän toimittaja esittelee jotakin kaupunkiparia koskevien tietojen yhteydessä muun kuin osallistuvan liikenteenharjoittajan aikatauluja tai hintoja, tiedot on esiteltävä tarkasti, eikä niitä saa esitellä harhaanjohtavalla tavalla tai siten, että jotakin esiteltyä liikenteenharjoittajaa syrjitään. 4. Jos tiedot suorien lentoyhteyksien määrästä ja niillä liikennöivistä lentoliikenteen harjoittajista eivät ole täydelliset, tästä on mainittava asianomaisessa esittelyssä. Säännöllistä lentoliikennettä koskevat perusteet 1. Toivotun päivän tai toivottujen päivien lentovaihtoehdot on, jollei kuluttaja yksittäistapauksessa muuta pyydä, ryhmiteltävä säännöllistä lentoliikennettä koskevassa pääesittelyssä seuraavasti: i) suorat, välilaskuttomat, kysymyksessä olevien kaupunkiparien väliset lennot; ii) muut suorat, kysymyksessä olevien kaupunkiparien väliset lennot, jotka eivät edellytä koneenvaihtoa; iii) liityntälennot. Kuluttajalle on annettava ainakin mahdollisuus yksittäistapauksessa pyytää pääesittelyä, jossa tiedot on ryhmitelty lähtö- tai saapumisajan sekä/taikka matkan kokonaiskeston mukaan. Jollei kuluttaja toisin pyydä, tiedot ryhmitellään pääesittelyssä i ryhmän osalta lähtöajan mukaan sekä ii ja iii ryhmän osalta matkan kokonaiskeston mukaan. 2. Esittelyssä on selvästi ilmoitettava, kuuluuko säännöllisen lentoliikenteen lentoon välilaskuja, koneenvaihtoja tai lentoaseman vaihtoja sekä/taikka, käytetäänkö yhteistä tunnusta. Yhteisin tunnuksin tapahtuvia lentoja pidetään liityntälentoina.